SL Uradni list Evropske unije L 176/25

SKLEP KOMISIJE

z dne 28. junija 2007

o ustanovitvi strokovne skupine za radiofrekvenčno identifikacijo

(2007/467/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju naslednjega:

(1) Člen 153 Pogodbe je Evropsko skupnost zadolžil, da zagotovi visoko raven varstva potrošnikov s spodbujanjem njihove pravice do obveščenosti in samoorganiziranja za zaščito njihovih interesov. Člen 163 določa, da je cilj Skupnosti spodbujati industrijo, da postane bolj konkurenčna na mednarodni ravni, in spodbujati podjetja, da v celoti izkoristijo možnosti notranjega trga, vključno z opredelitvijo skupnih standardov. Člen 157 določa, da Skupnost in države članice spodbujajo okolje, ki je naklonjeno pobudam, in podpirajo boljše izkoriščanje industrijskega potenciala politike.

(2) Sporočilo Komisije z naslovom „Radiofrekvenčna identifikacija (RFID) v Evropi: naslednji koraki k okviru politike“ (1) (v nadaljnjem besedilu „sporočilo“) je napovedalo oblikovanje strokovne skupine za radiofrekvenčno identifikacijo (v nadaljnjem besedilu „RFID“), ki naj bi omogočila dialog med zainteresiranimi stranmi, za celovito razumevanje in svetovanje glede ukrepov, ki jih je treba sprejeti v zvezi z vprašanji, ki jih je izpostavilo sporočilo.

(3) Zato je treba ustanoviti skupino strokovnjakov na področju RFID in opredeliti njene naloge in sestavo.

(4) Skupina bo pomagala razviti dialog med potrošniškimi organizacijami, udeleženci na trgu ter nacionalnimi in evropskimi organi, vključno z organi za varstvo podatkov.

(5) Osebne podatke, ki se nanašajo na člane skupine, je treba obdelati v skladu z Uredbo (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (2).

(6) Primerno je določiti obdobje uporabe tega sklepa. Komisija bo pravočasno preučila smiselnost podaljšanja tega obdobja –

SKLENILA:

Člen 1

Strokovna skupina za radiofrekvenčno identifikacijo

„Strokovna skupina za radiofrekvenčno identifikacijo“, v nadaljnjem besedilu „skupina“, se ustanovi z dnem 1.7.2007.

Člen 2

Naloga

Naloga skupine je:

(a) svetovati Komisiji glede vsebine priporočila, ki določa načela, ki jih morajo javni organi in druge zainteresirane strani uporabljati v zvezi z uporabo RFID, in glede vsebine drugih pobud Komisije, ki so povezane s tem področjem;

(b) razviti smernice v zvezi z načinom delovanja aplikacij RFID z upoštevanjem mnenj zainteresiranih strani in težav, povezanih z dolgoročnimi uporabniki, ter gospodarskih in družbenih vidikov tehnologij RFID;

(c) podpirati Komisijo pri njenih prizadevanjih za spodbujanje akcij za ozaveščanje o priložnostih in izzivih RFID na ravni držav članic in državljanov;

(d) priskrbeti objektivne informacije in olajšati izmenjavo izkušenj in dobrih praks v zvezi s priložnostmi in izzivi tehnologije RFID, vključno z aplikacijami za evropsko gospodarstvo in družbo; priskrbeti objektivne informacije o ureditvenih okvirih Skupnosti in nacionalnih ureditvenih okvirih glede varstva podatkov in zasebnosti ter o drugih vprašanjih politike.

Člen 3

Posvetovanje

Komisija se lahko posvetuje s skupino o katerem koli vprašanju, povezanem z izvajanjem RFID v Evropi v skladu z merili varnosti, zanesljivosti, varovanja zasebnosti in učinkovitosti.

Člen 4

Člani – imenovanje

1. Skupino sestavlja največ 35 članov.

2. Generalni direktor GD za informacijsko družbo in medije ali njegov/njen predstavnik na podlagi predloga organizacij, ki so bile povabljene, da priporočijo strokovnjake, imenuje člane in opazovalce skupine izmed strokovnjakov, usposobljenih za področja iz člena 2 in člena 3(1). Nadomestni člani skupine so imenovani v enakem številu in pod istimi pogoji kakor člani. Nadomestni član avtomatično nadomesti člana, ki je odsoten ali zadržan.

3. Člani so imenovani tako, da se zagotovi uravnoteženo zastopanost različnih zainteresiranih strani in bodo, natančneje, vključevali predstavnike naslednjih področij:

(a) Civilna družba: (i) skupine končnih uporabnikov, ki so predmet sistemov RFID (državljani, potrošniki, bolniki, zaposleni); (ii) družbe za varovanje zasebnosti.

(b) Zainteresirane stranke: (i) uporabniki iz različnih področij uporabe (na primer logistični sektor, avtomobilska industrija, letalski in vesoljski sektor, zdravstveni sektor, sektor maloprodaje in farmacevtska industrija); (ii) stranke, ki aktivno sodelujejo pri vzpostavljanju sistemov RFID (na primer proizvajalci čipov za RFID, oblikovalci in izdelovalci vgrajenih etiket in čitalnikov, razvijalci programske opreme in sistemski integratorji, ponudniki storitev ter ponudniki rešitev za zaščito zasebnosti in varnosti); (iii) standardizacijski organi.

4. Sledeče javne organe se povabi, da kot opazovalci sodelujejo pri posvetovanjih skupine:

(a) predstavniki držav članic, ki predsedujejo EU v času mandata strokovne skupine;

(b) predstavniki organov za varstvo podatkov.

5. Sledeče strokovnjake se povabi, da kot opazovalci sodelujejo pri posvetovanjih skupine:

(a) akademski raziskovalci in izvajalci;

(b) tehnološki strokovnjaki, predvsem na področju naslednje generacije omrežnih RFID („internet stvari“);

(c) pravni strokovnjaki, ki svetujejo glede obstoječe zakonodaje.

6. Člani skupine so imenovani za mandat dveh let z možnostjo podaljšanja. Svoje dolžnosti opravljajo, dokler niso zamenjani ali se jim ne izteče mandat.

7. Člane, ki ne morejo več učinkovito prispevati k delu skupine, ki dajo odpoved ali ne spoštujejo pogojev iz tretjega do petega odstavka tega člena ali člena 287 Pogodbe, se lahko za čas do izteka mandata zamenja.

8. Imena organizacij iz odstavka 2 tega člena so objavljena na spletišču Generalnega direktorata za informacijsko družbo in medije. Podatki o članih se zberejo, obdelajo in objavijo v skladu z določbami Uredbe (ES) št. 45/2001.

Člen 5

Delovanje

1. Skupini predseduje predstavnik Komisije.

2. V dogovoru s Komisijo se lahko ustanovijo podskupine za preučitev posebnih vprašanj v okviru pristojnosti, ki jih določi skupina. Take skupine se razpustijo takoj po opravljeni nalogi.

3. Predstavnik Komisije lahko prosi strokovnjake ali opazovalce s posebnim strokovnim znanjem o temi dnevnega reda, da sodelujejo v posvetovanjih skupine ali podskupine, če je to koristno in/ali potrebno.

4. Člani ne smejo razkrivati informacij, ki jih dobijo pri sodelovanju v posvetovanju skupine ali podskupine, če se te informacije po mnenju Komisije nanašajo na zaupne zadeve.

5. Skupina in njene podskupine se običajno sestajajo v prostorih Komisije v skladu s postopki in časovnim razporedom, ki jih določi Komisija. Komisija zagotovi administrativne storitve. Zasedanj skupine in njenih podskupin se lahko udeležujejo tudi drugi uradniki Komisije, ki jih zanimajo razprave.

6. Skupina sprejme svoj poslovnik na podlagi standardnega poslovnika, ki ga je sprejela Komisija.

7. Komisija lahko v izvirnem jeziku zadevnega dokumenta objavi kakršen koli povzetek, sklepno ugotovitev, delno sklepno ugotovitev ali delovni dokument skupine.

Člen 6

Stroški zasedanj

Komisija povrne potne stroške in, kadar je to primerno, dnevnice članov, strokovnjakov in opazovalcev, v zvezi z dejavnostmi skupine, v skladu s pravili Komisije o nadomestilih za zunanje strokovnjake.

Člani za opravljanje dejavnosti niso plačani.

Stroški zasedanj se povrnejo v mejah letnega proračuna, ki ga pristojne službe Komisije dodelijo skupini.

Člen 7

Veljavnost

Ta sklep se uporablja do 31. marca 2009.

V Bruslju, 28. junija 2007 Za Komisijo Viviane REDING Članica Komisije

(1) COM(2007) 96 konč.

(2) UL L 8, 12.1.2001, str. 1.